РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

10 Број 06- 2/18-13

11. фебруар 2013. године

Б е о г р а д

ЗАПИСНИК

13. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ,

ОДРЖАНЕ 22. ЈАНУАРА 2013. ГОДИНЕ

Седница је почела у 15,20 часова.

Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Пралица, Миодраг Николић, Небојша Берић и Петар Шкундрић.

 Седници су присуствовали заменици чланова Одбора: Ирена Вујовић (заменик члана Одбора Драгомира Ј. Карића), Ивана Динић (заменик члана Одбора), Бојана Божанић (заменик члана Одбора Ненада Поповића), Дејан Рајчић (заменик члана Одбора Велимира Станојевића) и Драгана Ђуковић (заменик члана Одбора Владимира Илића).

 Седници нису присуствовали чланови Одбора: Драгомир Ј. Карић, Душан Петровић, Бошко Ристић, Иван Јовановић, Ненад Поповић, Радојко Обрадовић, Кенан Хајдаревић, Славица Савић, Велимир Станојевић и Владимир Илић.

 Седници су присуствовали народни посланици Иван Бауер и Невена Аџемовић, који нису чланови Одбора.

 Седници су, на позив председника, присуствовали Душан Протић, помоћник у Министарству спољне и унутрашње трговине и телекомуникација, и Бојана Алеановић, самостални саветник у Министарству спољне и унутрашње трговине и телекомуникација.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допунама Закона о трговини, који је поднела Влада (број 330-4597/12 од 31. децембра 2012. године).

Одбор је разматрао Предлог закона о изменама и допунама Закона о трговини у начелу и поднео Извештај Народној скупштини.

У уводним напоменама, Душан Протић, помоћник у Министарству спољне и унутрашње трговине и телекомуникација, је истакао да су измене и допуне Закона о трговини предложене, пре свега, у циљу унапређења пословног амбијента и прецизирања одређених одредби ради боље примене. Предложено је укидање обавезе израде студије утицаја за велике трговинске формате и достављања прописаног обрасца са подацима који се односе на промет и структуру трговинске мреже за све трговце. Само одређене податке, пре свега, у вези са робом која је од нарочитог значаја за становништво биће у обавези да достављају одређене категорије трговаца. Ради рационализације државне управе, укида се обавеза основања јавне агенције предвиђене у постојећем Закону о трговини. Уводи се посебан облик правне заштите због нелојалне конкуренције, односно правни основ за тужбу за нематеријалну штету због нарушавања пословног угледа правног лица. Предложено је укидање процедуре у вези прописивања посебних услова за запослене у трговини и прецизиране су обавезе у вези истицања јединичне цене за одређене категорије производа. Значајна измена је веће овлашћење јединица локалне самоуправе у погледу прописивања услова за одређивање радног времена за трговину која се обавља на њиховом продручју. Прецизирани су услови везани за документацију која прати робу у превозу и за евиденцију промета. Потребна је само документација која је везана за саму активност превоза. Субјекти који имају већи број продајних објеката водиће централизовано књиге у одговарајућим базама података, а за тржишну инспекцију моћи ће на лицу места да се извуку из тог јединственог система подаци у вези са прометом за сваки продајни објекат.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о трговини у начелу.

 За известиоца Одбора на седници Народне скупштине одређена је Александра Томић, председник Одбора.

Седница је закључена у 15,30 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Душан Лазић др Александра Томић